Informacion mbi veprimtarinë dhe performancën e Këshillit Bashkiak Pustec për vitin 2025
Të nderuar këshilltarë!
Në zbatim të planit të aktiviteteve dhe konsultimeve publike të Këshillit Bashkiak Pustec për vitin 2026, miratuar me vendimin nr. 91, datë 26.11.2025, është parashikuar që gjatë muajit janar të paraqitet një informacion mbi veprimtarinë e Këshillit për vitin 2025.
Ky informacion përmbledh veprimtarinë kryesore të Këshillit Bashkiak në drejtim të vendimmarrjes, konsultimeve publike, trajtimit të kërkesave të qytetarëve dhe përmirësimit të funksionimit të tij.
1. Vendimmarrja e Këshillit Bashkiak
Gjatë vitit 2025, Këshilli Bashkiak Pustec ka miratuar 104 vendime. Procesi i shqyrtimit dhe miratimit të tyre është zhvilluar rregullisht. Rreth 90% e vendimeve janë miratuar me propozim të ekzekutivit të Bashkisë, ndërsa pjesa tjetër është propozuar nga vetë Këshilli, kryesisht për çështje që lidhen me organizimin dhe funksionimin e tij.
Gjatë shqyrtimit në komisione dhe në mbledhjet e Këshillit, projektaktet e paraqitura nuk kanë pësuar ndryshime. Të gjitha vendimet janë miratuar me unanimitetin e anëtarëve të pranishëm në mbledhjet përkatëse.
Në funksion të organizimit të veprimtarisë së tij, Këshilli Bashkiak ka miratuar ndër vite këto akte:
· Vendimin nr. 13, datë 20.02.2020, “Për miratimin e Rregullores së funksionimit të Këshillit të Bashkisë Pustec”.
· Vendimin nr. 14, datë 20.02.2020, “Për miratimin e Rregullores së konsultimeve publike dhe marrëdhënieve me mediat dhe publikun të Këshillit të Bashkisë Pustec”.
· Vendimin nr. 16, datë 29.03.2020, “Për miratimin e Kodit të Etikës dhe Sjelljes dhe parandalimin e konfliktit të interesave për Këshillin e Bashkisë Pustec”.
· Vendimin nr. 25, datë 29.04.2020, “Për miratimin e Rregullores së ankesave, kërkesave dhe peticioneve, iniciativave për Këshillin e Bashkisë Pustec”.
· Vendimin nr. 26, datë 29.04.2020, “Për miratimin e Rregullores për ngritjen dhe funksionimin e strukturave komunitare”.
· Vendimin nr. 91, datë 26.11.2025, “Për miratimin e planit të aktiviteteve dhe të konsultimeve publike të Këshillit të Bashkisë Pustec për vitin 2026”.
Zbatimi i plotë i këtyre rregulloreve dhe akteve mbetet një nga përparësitë për vitin 2026 dhe kërkon angazhimin e të gjithë anëtarëve të Këshillit.
[bookmark: _GoBack]Një aspekt që ka nevojë për përmirësim është zhvillimi i rregullt i mbledhjeve të komisioneve. Për këtë qëllim, Kryetari dhe Sekretari i Këshillit do të ndjekin organizimin e tyre, veçanërisht për projektaktet me rëndësi për komunitetin, për të cilat shqyrtimi dhe rekomandimet e komisioneve ndihmojnë në një vendimmarrje më të argumentuar.
2. Publikimi dhe verifikimi i vendimeve
Të gjitha vendimet e miratuara janë publikuar në platformën vendime.al, duke mundësuar njohjen e publikut me vendimmarrjen e Këshillit Bashkiak.
Rreth 95% e vendimeve janë konfirmuar nga Institucioni i Prefektit të Qarkut. Aktet për të cilat janë paraqitur kundërshtime janë rishqyrtuar dhe miratuar përsëri nga Këshilli, duke marrë në konsideratë argumentet e paraqitura nga Prefekti.
Për të vlerësuar rezultatet e vendimmarrjes, administrata e Bashkisë mund të paraqesë në mbledhjet e ardhshme, nëse Këshilli e vlerëson të nevojshme, një informacion mbi zbatimin e vendimeve dhe efektet e tyre.
3. Konsultimet publike
Gjatë vitit 2025, Këshilli Bashkiak Pustec është përfshirë në konsultimet publike për aktet që kërkojnë këtë proces, veçanërisht për paketën fiskale dhe buxhetin e Bashkisë për vitin 2026.
Këto konsultime janë organizuar dhe drejtuar kryesisht nga ekzekutivi i Bashkisë, me përfshirjen e Këshillit Bashkiak.
Për vitin 2026, synohet një angazhim më i madh i këshilltarëve në konsultimet publike, me qëllim dëgjimin e mendimeve të qytetarëve dhe pasqyrimin e nevojave të komunitetit në vendimmarrje.
4. Trajtimi i ankesave, kërkesave, peticioneve dhe iniciativave qytetare
Pas miratimit të rregullores përkatëse, me asistencën e projektit “Bashki të Forta”, është hapur regjistri i ankesave, kërkesave, peticioneve dhe iniciativave qytetare. Gjithashtu, është vendosur procedura e regjistrimit dhe trajtimit të tyre, sipas rregullores së miratuar nga Këshilli Bashkiak.
Gjatë vitit 2025, nuk janë paraqitur kërkesa drejtuar Këshillit Bashkiak.
Publikimi i regjistrit në faqen zyrtare të Bashkisë, proces që po realizohet me asistencën e projektit “Bashki të Forta”, pritet të lehtësojë komunikimin me qytetarët dhe të nxisë përdorimin e këtij mekanizmi për paraqitjen e shqetësimeve dhe propozimeve të tyre.
5. Mbështetja për veprimtarinë e Këshillit
Këshilli Bashkiak Pustec shpreh mirënjohjen për projektin “Bashki të Forta” për mbështetjen e ofruar dhe dhurimin e pajisjeve audiovizive, përfshirë televizor, laptop, kamerë, mikrofon dhe pajisje të tjera, që mundësojnë zhvillimin e mbledhjeve edhe në distancë.
Mbështetja e këtij projekti pritet të vijojë në drejtim të forcimit të kapaciteteve të Këshillit, përmirësimit të shërbimeve dhe qeverisjes së mirë vendore.
Gjithashtu, nga Kryetari i Bashkisë janë marrë masat e nevojshme për sigurimin e kushteve dhe mbarëvajtjen e punës së Këshillit në përmbushjen e funksioneve të tij.
6. Përparësitë për vitin 2026
Në mbështetje të vlerësimit të veprimtarisë së vitit 2025, përparësitë kryesore për vitin 2026 janë:
· Zbatimi i plotë i rregulloreve dhe i planit të aktiviteteve të Këshillit.
· Zhvillimi i rregullt i mbledhjeve të komisioneve dhe forcimi i rolit të tyre në shqyrtimin e projektakteve.
· Rritja e pjesëmarrjes së këshilltarëve në konsultimet publike.
· Përmirësimi i komunikimit me qytetarët dhe informimi i tyre mbi procedurat e paraqitjes së kërkesave dhe ankesave.
· Ndjekja e zbatimit të vendimeve dhe vlerësimi i rezultateve të tyre.
· Forcimi i transparencës dhe i bashkëpunimit ndërmjet Këshillit dhe administratës së Bashkisë.
Ftojmë të gjithë këshilltarët të kontribuojnë në realizimin e këtyre përparësive dhe në përmirësimin e vazhdueshëm të punës së Këshillit Bashkiak Pustec, në shërbim të komunitetit.
Ju faleminderit! 

